
Stressz alatti változások a békalencse-fajok biomasszájának fehérje- és keményítő-tartalmában

A békalencse-félék (Lemnaceae, Araceae) az egész világon elterjedt, vízfelszínen lebegő, egyszikű növények. Kedvező tulajdonságaik miatt az utóbbi időben környezetvédelmi, ipari és mezőgazdasági alkalmazhatóságukat is intenzíven vizsgálják.
Jellemző rájuk, hogy viszonylag magas keményítő-, és fehérjetartalommal rendelkeznek, előbbi mennyisége kedvezőtlen fiziológiai körülmények hatására pedig tovább emelkedhet. Mivel a békalencse-növényekből kivonható keményítő alkalmas lehet az ipari etanol-fermentáció alapanyagának, és a visszamaradó anyag takarmányként is használható, kísérleteink során azt vizsgáltuk, hogy akut kémiai stressz hatására, hogyan változik a békalencse-biomassza keményítő- és fehérjetartalma, illetve, hogy milyen fajfüggő különbségek várhatók.
Két, hazai vizekben is elterjedt békalencse-faj, az apró békalencse (Lemna minor L.) és a bojtos békalencse (Spirodela polyrrhiza (L.) Schleiden) axenikus tenyészeteit használtuk. A kémiai stressz indukálásához a növekedésgátlást és nem-specifikus mérgezési tüneteket kiváltó KCl-ot alkalmaztuk.
Eredményeink alapján megállapítottuk, hogy a különböző békalencse fajok axenikus, exponenciális növekedési fázisban levő tenyészetei mérhető keményítőtartalommal (~1,9-2 sz.a. %) rendelkeznek, annak ellenére is, hogy a kedvező körülmények között nem a tápanyagraktározás az asszimilált szén elsődleges célpontja.
Az akut kémiai stressz (KCl) hatására az asszimiláló levélfelület növekedése jelentősen lelassul, illetve megáll, ami azonban nem jelenti a szénasszimiláció ezzel párhuzamos, teljes leállását. Ennek eredményeként mind a szártagok vastagsága és tömöttsége (LMA), mind pedig a biomassza szárazanyag-tartalma megnövekszik. A szárazanyag-tartalom emelkedése az eredmények alapján részben a keményítő-felhalmozásának is köszönhető. A növények fehérjetartalmát ezzel szemben a KCl-kezelés nem befolyásolta érdemben a vizsgált időtávon, így az továbbra is alkalmas marad takarmányozási vagy zöldtrágyázási célokra.
Kísérleteink során megfigyeltük, hogy a különböző békalencse-fajok eltérő mértékben képesek a keményítőt felhalmozni. A L. minor magasabb, biomasszára vonatkoztatott keményítő-felhalmozást mutatott, mint a S. polyrrhiza, ami valószínűleg annak az eredménye, hogy a S. polyrrhiza az asszimilált szén jelentős részét antociánok szintézisére fordítja.



